
Takorluuinermit piviusumut – nunani isorliunerusuni siunissami nukissiuteqarnikkut aaqqiissutissat

Nunani avannarlerni suleqatigiinnermi anguniagaq tassaavoq Nunat avannarliit nunarsuatsinni peqataatitsilerfiulluarnerpaaq piujuaannartitsinerpaarlu. Tamanna iluatsissappat sumiiffinni tamani nukissiuutit mingutsitsinngitsut atorlugit ikaarsaariarnerit pillugit suliaqarnissat pingaaruteqarput. Nunani avannarlerni innaallagissamik niuerneranni ataavartumik nukissiuuteqarnermut atuutilersitsinissaaq aalajangiisuussaaq. Danskit siulittaasuutitaqarnerminni nunanut avannarlernut ingerlatsinermi periusaasut nunani nunat avannarliit avataaniittunut nukittoqqutinngortinniarpaat.

Aallaqqaammut Nunani Avannarlerni Nukissiuuteqarnermi Ilisimatusarfik (NEF)-imi suliniutini misilittakkat nunani avannarlerni qeqertani ilisimasanut attaveqaqatigiinni ataatsimut katersorneqassapput, taamaalilluni maanna suliaareersunut ineriartuutaasinnaaqqullugit. Qeqertani taamatut allannguineq nunarsuarmi suliaqarnermut Parisimi isumaqatigiissutit, aammalu nunarsuarmioqatigiit anguniagaanni 7, 11, 12, 13 aamma 17 anguneqarnissaannut pingaaruteqarpoq. Taamaattumik attaveqaqatigiit nunarsuarmioqatigiinnut siammarterissapput tassuunalu Nunat Avannarliit aaqqiisarnerinut ingerlaatsit inuiaqatigiinnut annikitsunut, ilaatigut suliniutip isumai angusaallu neqeroorutigisinnaassallugit. Suliniutit ingerlareernerata avataatigut suliniut NEF-ip iluani attaveqaqatigiinnit ingerlatiinnarneqassasoq anguniagaavoq.

Aappaattut qeqertarmiut anguniagaasa angunissaanut unammilligassat suussusersinissaat aaqqiissutissanullu suliniut tapertaassaaq. Innaallagissamut aaqqissuussinerit nukissiuuteqarnerup niuerutiginissaanut amerlanertigut eqaatsuunissaannut annikippallaartarnerat immikkut ukkatarineqassaaq. Innaallagissamut aaqqissuussinerit eqaannerusut aningaasartuutikinnerusullu ineriartortinnissaannut naatsorsueriaatsit misissuinikkut ingerlanneqassapput.

Ilisimatusarneq taanna tunuliaqutaralugu suliniutip taassuma naatsorsueriaatsit pingajussaanik takusassiaralugu suliniummi annertuuni marluusuni misilinneqassapput. Aappaata angallatit innaallagiartortut, pingaartumik biilit innaallagiartortut, aammali angallatit umiarsuillu atornerisigut angallannikkut sungiussiassuseq qimerluussavaa. Aappaata kiassarnikkut ingerlaatsit ukkatarissavai, tassani kiassarnermut milluaasut aqunneqarnerat, imaluunniit annertuumik kiassarnikkut ingerlaatsit qitiusumik milluaasullit ukkatarissallugit.

Siulittaasuunermi suliniutissat nunani avannarlerni inuiaqatigiit qeqertani, aammalu nunani isorliunerusuni tikikkuminaatsuni najugallit nukittuumik attaveqaqatigiinnerit ingerlannerisigut, taamatullu nukissiutinik ataavartunut nuunniarnermut unamminarsinnaasut ukkatarinerisigut ataatsimoortissavaat, tassuunakkullu nunat avannarliit nukittorsassallugit.

Nunat Avannarliit immamut sineriallit piujuaannartitsisumik ineriartornerat

Nunani avannarlerni inuiaqatigiit imaanut sineriallit atuilluartuunikkut ineriartornissaat suliniummi ukkatarineqarpoq. Nunani avannarlerni inuiaqatigiit immamut sineriallit imaanit isumalluutit pinngitsoorsinnaannginnerat oqaluttuarisaanikkut ataatsimoorfigaat. Piffissalli ingerlanerani pinngitsuuisinnaannginnerat annertuumik allannguuteqarpoq, tamannalu aamma pissuteqarpoq inuiaqatigiit imaanut sineriallit aningaasaqarnikkut, politikkikkut, ataatsimut kultureqarnikkut annertuumik allanngortoqarsimaneranik.

Inuiaqatigiit imaanut sineriallit meerartaasa inuusuttaasalu inuiaqatigiinni taakkunani siunissaqarsinnaanerat qanoq ililluta qulakkiissavarput? Inuiaqatigiit ikittunnguit immap sineriaani pallikkuminaassinnaasunilu inissisimakkajupput, inuiaqatigiit agguataarnerannik arlalitsigut unamminartortallit innuttaasullu utoqqaliartortut, inuusuttaat illoqarfinnut anginerusunut nutserput. Nunani avannarlerni ataqatigiinnerit annertuut iluatsinneqassappata piujuaannartitsineq aallaavigalugu ineriartortitsineq siunissami qulakkeertariaqarparput.

Suliniummi anguniagaavoq ataatsimut isiginnittaaseqarluni aammalu nunani avannarlerni suleqatigiinneq aqqutigalugu immamik isumalluutit aqunnissaannut, aammalu aningaasarsiornikkut aalisakkat qanoq pitsaanerpaamik atorluassanerigut taamatullu avatangiisit toqqissisimanartut peroriartorfigalugillu suliffiginissaannut ataavartumik inissiinissaq.

Inuusuttut nammineersinnaanermik upperinnilernissaannut nukittorsarusuppagut, taamaalillutik inuiaqatigiinnut pitsaasumik tunniussaqarnissaat angujumallugu. Inuusuttut imaanut attaveqarnerannut misiginerat annertusarneqassaaq, taamaalilluni imaani suliaqarnermi, isumalluutit atuilluartuunissaq siunertaralugu ingerlannissaannut soqutiginnilersissallugit.

Tamatumunnga toqqammaviliisussanik suliniutit ilaattut pingasut ingerlanneqassapput:

1. Nunat Avannarliit Inuiaqatigiit Immamut sineriallit aalisakkanik assigiinngitsunik atorluaanissaat (NorSustain):

Nunat avannarliit imaanut ilisimatusarfii assigiinngitsut suliniuteqarnikkut atuilluarnikkut aalisarnikkullu patajaatsumik isumalluutinik aqutsineq qulakkiissavaat. Ilisimatusaqatigiit nunat avannarliit attaveqaqatigiivi aqqutigalugit nunani avannarlerni ilisimatusarnikkut inuiaqatigiinnut iluaqutaasussatut pisariaqartinneqartut siunissami qulakkeerneqarnissaat isumagissavaat.

2. Nunani avannarlerni inuiaqatigiit immamut sineriallit atuilluartuunikkut pingaartitaat (NorValue):

Ullutsinni Nunat Avannarliit inuiaqatigiinni imaanut sinerialinni imaani pisuussutsit naleqarnerulersinnissaannut atuilluarnikkullu ineriartortinnissaata siunissamut qulakkeernissaat suliniummi siunertaavoq.

3. Immami isumannaallisaaneq (NorSafe):

Nunani avannarlerni imaatigut ajunaarnerit ajoqusernerillu ikilisarnissaat anguniarneqarpoq, tassani nunani avannarlerni meeqqat atuarfiini atuartut 13-nit qummut ukiullit immami angalanermut tunngaviusumik ilisimasassaat saqqummiunneqartassapput. Tassani ilinniartitsinikkut namminerlu misileraanikkut ingerlanneqartassapput.

Nunani Avannarlerni Inuusuttut Atuilluartuunermi ataatsimoorfillit

Ukioq 2030-mut piujuaannartitsisussamik ineriartortitsiniarneranut FN-ip nunarsuarmioqatigiinnut anguniagaanni nunani avannarlerni nunat tamarmik pisussaaffeqarput. Atuilluartuunermik ineriartortitsinermut ingerlaarnermi inuusuttut peqataatinnissaat pingaaruteqarpoq, taamaattumillu nunat avannarliit ataatsimut pisussaaffeqarput inuusuttut sinaakkutitigut, piginnaasat ineriartortinnissaannut aammalu tamat oqartussaaqataaneranni peqataanissamut taamaattumik pitsaasumik atuilluarnikkullu inooriaaseqarnissamut neqeroorfiginissaat ataatsimut akisussaaffiuvoq.

Nunat Avannarliit amerlasuutigut assigiiffeqarput. Tamanna aamma nunani avannarlerni inuusuttut pisortat ingerlatsinerannut tatiginninnerat, atugarissaarnikkut naligiisitaanikkullu misigisaqartut, qaffasissumik ilinniagaqartut sumiiffinnullu illuatungitut nunarsuarmioqatigiit ajornartorsiutaannik aallussisut. Ilutigaluguttaaq ajoraluartumik Nunani Avannarlerni pingaartumik arnat atugarissaanngitsuunerat annertusiartorpoq. Tassaasinnaapput inuusuttut sinissaaleqisartut, imminnut tatiginerat appasissoq pisinnaasaminnillu upperinninngitsut, atuariartunngitsoortartut, qinngasaartittartut inuillu qarasaasiakkut naapittarfiini kanngutsaatsuliorfigitittartut. Taamaattumik nunani avannarlerni inuusuttut amerligaluttuinnartut kiserliornermik “avataaniittutullu misigisimasalersinnaapput.”. Sooq inuusuttut amerliartuinnartut ingerlanerlunnerat paasisaqarfigisariaqarparput, taamatummi ingerlanerup napinissaa pisariaqartipparput, taamatut atuilluartuunermik akuutitsinermillu inuiaqatigiit ingerlatissagutsigit.

Taamaattumik nunani avannarlerni arnat angutillu peqataanerulernissaat ataatsimut isigalugu inuusuttut tamat oqartussaaqataasutut, kuluturikkut suleqataanikkut tarnikkullu pitsaasumik atugaqarlutik innuttaaqataanissaat anguniarneqarpoq. Ilisimasat piginnaasallu qaffassarniarlugit sullissisut inuusuttunik attaveqartut atuarfinni avataanilu inissaqartinnissaat nukittorsarneqassaaq, taamaalilluni inuusuttut akornanni atuilluartuunikkut ataatsimoorussinerup annertusarnissaannut tapertaassammat. Suliniutittaaq avataaniittutut misigisimasut apparsarnissaat, tarnikkullu atugarissaarnerup ataatsimut nunat avannarliit akimorlutik ataatsimoorfeqarnerup nukittorsarnissaannik siunertaqartoq, tamannalu nunat avannarliit akimorlutik peqqinnissaqarnikkut inooqatigiinnikkullu suliaqartut suleqatigiinnerat nukittorsarneqassaaq.

Allannguinissamut atuilluartuunermillu ineriartornissami inuusuttut pingaarutilittut inissisimanerat suliniummi qitiusutut inissisimavoq, tassani inuusuttut kattuffii inuusuttuniillu inuusuttunut attaveqaqatigiinneq nukittooq suliniutip iluatsinnissaanut pingaarutilerujussuupput. Inuusuttunik peqatigiiffiit ingerlanneranni peqataakajunngitsunik akuutitsinissaq aamma ukkatarineqarpoq.

Nunani avannarlerni inuusuttut atuilluartuunikkut ataatsimoorneranni makku aqqutigineqassapput:

1. Nunat avannarliit ilinniartitsissutissanik periutsinillu piginnaanngorsarnerni ataatsimut ingerlatsissapput, taamatuttaaq inuusuttut tamat oqartussaaqataaneranni peqataanissaata nukittorsarneqarnissaat, taamatullu nunat avannarliit ilinniarfeqarfiini ilinniartitsisut piginnaasaasa sungiusarnissaasa nukittorsarneqarnissaa nunani avannarlermiunit neqeroorutigineqassaaq.

2. Nunani avannarlerni inuusuttut oqaloqatigiittarfiannik inuusuttut ataatsimoorlutik ataatsimiiffigisartagassaannik tassungaluunnit assingusunik ingerlatsineq, taamaalillutik nunani avannarlerni inuusuttut tamat oqartussaaqataaneranni oqaloqatigiinnerit nunanilu avannarlerni inuusuttut tamat oqartussaaqataaneranni inooqataanerat kulturikkullu peqataanerat nukittorsarneqassapput.

3. Nunani avannarlerni arnat angutillu inuusuttut akornanni tarnikkut atugarliornerit pinaveersimatinniarlugit nunani avannarlerni nunat ataatsimoorlutik suleqatigiissutigineqassaaq, ilaatigut atugarliuutinut pissutaasut, ilaatigut inooqataanikkut peqqinnissakkullu meeqqanut inuusuttunullu tarnikkut atugarliuuteqartunut ataqatigiinnerit.

Suliniut pingaartumik FN-ip nunarsuarmioqatigiinni anguniagaannut ingerlatsinermi nunat avannarlernut pingaartumik attuumassuteqarput, maannalu Nunat Avannarliit Ministeriisa Siunnersuisoqatigiivini suliat ingerlanneqartut ingerlateqqinneqarput, tassani inuusuttut attaveqaqatigiinnissaannut nunanilu avannarlerni inuusuttut inooqataanerannut annertusaanerulluni.

